REPUBLIKA SRBIJA

NARODNA SKUPŠTINA

Odbor za pravosuđe, državnu

upravu i lokalnu samoupravu

07 Broj: 06-2/186-13

20. maj 2013. godine

B e o g r a d

**ZAPISNIK**

**27. SEDNICE ODBORA ZA PRAVOSUĐE, DRŽAVNU UPRAVU**

**I LOKALNU SAMOUPRAVU, ODRŽANE U PONEDELjAK, 20. MAJA 2013. GODINE**

Sednica je počela u 14,00 časova.

Sednici je predsedavao Petar Petrović, predsednik Odbora.

Sednici su prisustvovali članovi Odbora: Vladimir Cvijan, Vučeta Tošković, Maja Gojković, Biljana Hasanović Korać, Srđan Miković, Mirna Kosanović, Laslo Varga, Katarina Rakić i Pavle Markov.

Sednici su prisustvovali: Miroljub Stojčić (zamenik člana Neđa Jovanovića), Dejan Rajčić (zamenik člana Srđana Spasojevića) i Branislav Mitrović ( zamenik člana Ivana Jokovića).

Sednici nisu prisustvovali članovi Odbora: Nenad Konstantinović, Svetislava Bulajić, Katarina Rakić, Laslo Varga, Milica Radović, Slobodan Homen, niti njihovi zamenici.

Sednici je, kao predstavnik predlagača zakona, prisustvovao narodni poslanik Mirko Čikiriz.

Sednici je, kao poverenik predlagača, prisustvovao Gradimir Nenadović, zamenik direktora Sekretarijata za zakonodavstvo.

Na predlog predsednika Odbora, jednoglasno je usvojen sledeći

D n e v n i r e d :

1. Razmatranje Predloga zakona o objavljivanju zakona i drugih propisa i akata, koji je podnela Vlada (broj 011-1030/13 od 14. marta 2013. godine), u pojedinostima;

2. Razmatranje Predloga zakona o izmeni i dopuni Zakonika o krivičnom postupku, koji su podneli narodni poslanici Aleksandar Jugović, Olgica Batić, Mirko Čikiriz, Žika Gojković i Aleksandar Čotrić (broj 713-409/13 od 4. februara 2013. godine, sa dopunom od 12. februara 2013. godine), u pojedinostima;

3. Razno.

Pre prelaska na rad po utvrđenom dnevnom redu usvojen je, bez primedaba, zapisnik 26. sednice Odbora.

**Prva začka dnevnog reda: Razmatranje Predloga zakona o objavljivanju zakona i drugih propisa i akata**

Odbor je obavio pretres Predloga zakona u pojedinostima, razmotrio amandmane i, na osnovu člana 156. stav 3. Poslovnika Narodne skupštine (Prečišćeni tekst), podneo je

I Z V E Š T A J

I

Odbor je, u skladu sa članom 164. stav 1. Poslovnika Narodne skupštine (Prečišćeni tekst), razmotrio amandmane podnete na Predlog zakona o objavljivanju zakona i drugih propisa i akata.

Odbor je odlučio da predloži Narodnoj skupštini da **prihvati** sledeće amandmane:

* **na član 3.**  koji su zajedno podneli narodni poslanici Jovan Palalić i Milica Radović;
* **na član 5.**  koji su zajedno podneli narodni poslanici Jovan Palalić i Milica Radović.

Odbor je odlučio da predloži Narodnoj skupštini da **odbije** sledeće amandmane:

- **kojim se posle člana 1. dodaju novi naslov iznad člana i član 2**, koji su zajedno podneli narodni poslanici Donka Banović, Milica Vojić Marković i Jovan Palalić;

- **na član 2**, koji su zajedno podneli narodni poslanici Jovan Palalić i Milica Radović;

- **na član 2**, **sa ispravkom**, koji su zajedno podneli narodni poslanici Donka Banović i Milica Vojić Marković;

- **na naslov iznad člana 4. i član 4,** **sa ispravkom**, koji su zajedno podneli narodni poslanici Jovan Palalić i Milica Radović;

- **na naslov iznad člana 5. i član 5,** koji su zajedno podneli narodni poslanici Donka Banović i Milica Vojić Marković;

- **na član 6,** koji su zajedno podneli narodni poslanici Donka Banović i Milica Vojić Marković;

- **na član 17,** koji su zajedno podneli narodni poslanici Donka Banović i Milica Vojić Marković;

- **na član 18,** koji su zajedno podneli narodni poslanici Donka Banović i Milica Vojić Marković;

- **na član 19,** koji su zajedno podneli narodni poslanici Donka Banović i Milica Vojić Marković;

- kojim se **posle člana 23. dodaju novi naslov iznad člana i član 24**, koji su zajedno podneli narodni poslanici Donka Banović i Milica Vojić Marković;

- **na** **naslov iznad člana 25. i član 25**, koji su zajedno podneli narodni poslanici Donka Banović i Milica Vojić Marković;

- **na član 25,** koji su zajedno podneli narodni poslanici Jovan Palalić i Milica Radović;

- **kojim se posle člana 25. dodaju novi naslov iznad člana i član 26**, koji su zajedno podneli narodni poslanici Donka Banović i Milica Vojić Marković;

- **na član 26,** koji su zajedno podneli narodni poslanici Donka Banović, Milica Vojić Marković i Jovan Palalić;

- **na član 29,** koji su zajedno podneli narodni poslanici Donka Banović, Milica Vojić Marković i Jovan Palalić.

II

Odbor je, u skladu sa članom 157. stav 6. Poslovnika Narodne skupštine (Prečišćeni tekst), podneo sledeći **amandman**:

U Predlogu zakona o objavljivanju zakona i drugih propisa i akata, u članu 29. dodaje se stav 3. koji glasi:

„Baza koja sadrži sudsku praksu dostupna je bez naknade svim sudovima i javnim tužilaštvima, Republičkom javnom pravobranilaštvu, Pravosudnoj akademiji, Zaštitniku građana, Povereniku za informacije od javnog značaja i zaštitu podataka o ličnosti i javnim pravobranilaštvima opština, gradova, grada Beograda i gradskih opština.”

O b r a z l o ž e nj e

Neophodno je da pravosudni organi imaju pristup, bez naknade, bazi koja sadrži sudsku praksu, kako bi bili bolje upoznati s načinom na koji se rešavaju pojedina aktuelna pravna pitanja i na jednostavan način dolazili da informacija o radu drugih organa. Ovde je, pre svega, reč o sudovima, ali i o javnim tužilaštvima. Pored toga, pristup bez naknade bazi koja sadrži sudsku praksu, radi upoznavanja sa radom sudova, treba omogućiti i Republičkom javnom pravobranilaštvu, Pravosudnoj akademiji, javnim pravobranilaštvima opština, gradova, grada Beograda i gradskih opština, Zaštitniku građana i Povereniku za informacije od javnog značaja i zaštitu podataka o ličnosti.

Za izvestioca Odbora na sednici Narodne skupštine određen je Petar Petrović, predsednik Odbora.

**Druga tačka dnevnog reda: Razmatranje Predloga zakona o izmeni i dopuni Zakonika o krivičnom postupku, koji su podneli narodni poslanici Aleksandar Jugović, Olgica Batić, Mirko Čikiriz, Žika Gojković i Aleksandar Čotrić**

Odbor je obavio pretres Predloga zakona u pojedinostima i, na osnovu člana 156. stav 3. Poslovnika Narodne skupštine (Prečišćeni tekst), podneo je sledeće amandmane:

AMANDMAN I

U nazivu Predloga zakona o izmeni i dopuni Zakonika o krivičnom postupku reči: „i dopuni” brišu se.

O b r a z l o ž e nj e

Amandmanom se vrši pravnotehnička redakcija naziva Predloga zakona, imajući u vidu da Predlog zakona ne sadrži dopunu, već samo izmenu odredbe člana 327. stav 2. Zakonika o krivičnom postupku.

AMANDMAN II

Član 1. Predloga zakona menja se i glasi:

„Član 1.

U Zakoniku o krivičnom postupku („Službeni glasnik RS”, br. 72/11, 101/11, 121/12 i 32/13), u članu 327. stav 2. menja se i glasi:

„Za osuđenog saradnika ne može biti predloženo lice koje je osuđeno kao organizator organizovane kriminalne grupe niti lice koje je pravnosnažno osuđeno na kaznu zatvora od četrdeset godina.”.”

O b r a z l o ž e nj e

Amandmanom se vrši pravnotehnička redakcija predloženog člana.

Predstavnik predlagača zakona prihvatio je amandmane Odbora.

Za izvestioca Odbora na sednici Narodne skupštine određen je Petar Petrović, predsednik Odbora.

**Treća tačka dnevnog reda: Razno**

U okviru ove tačke dnevnog reda predsednik odbora skrenuo je pažnju članovima Odbora da su im, uz materijale, podeljene za ovu sednicu, podeljeni i: Inicijativa Agencije za borbu protiv korupcije za izmene i dopune Zakona o Agenciji za borbu protiv korupcije, Informacija o tromesečnom radu Ministarstva pravde i državne uprave i pismo koje je Odboru uputilo Udruženje sudijskih i tužilačkih pomoćnika.

Sednica je završena u 14,30 časova.

Sednica je tonski snimana.

SEKRETAR PREDSEDNIK

Ljiljana Miletić Živković Petar Petrović